S-179/2012

Mál þetta, sem var dómtekið í dag, höfðaði sýslumaðurinn á Akureyri hér fyrir dómi þann 12. september sl. og 17. september sl. með ákærum á hendur X;

„fyrir umferðarlagabrot, með því að hafa aðfaranótt sunnudagsins 29. júlí 2012, ekið bifreiðinni [...], sviptur ökurétti ævilangt og undir áhrifum áfengis (alkóhólmagn í blóði 1.66 ‰), suður Hjalteyrargötu á Akureyri, uns lögreglan stöðvaði akstur hans í Laufásgötu.

Telst þetta varða við 1. mgr., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50, 1987, sbr. lög nr. 48, 1997.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. lög nr. 66, 2006.“

og

„fíkniefnabrot, með því að aðfaranótt miðvikudagsins 8. ágúst 2012, verið með í vörslum sínum 0,94 grömm af amfetamíni og 1,38 grömm af tóbaksblönduðu kannabisefni, en lögreglan fann efnin við leit á honum, á lögreglustöðinni við Þórunnarstræti á Akureyri, eftir að hann hafði verið handtekinn.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 23.401, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr.233, 2001.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði hefur töluverðan brotaferil að baki. Hann hefur 9 sinnum verið dæmdur fyrir að aka undir áhrifum áfengis og/eða fíkniefna, fyrst án ökuréttar, en síðan sviptur þeim rétti, síðast 6. október 2011, er hann var dæmdur í tveggja mánaða fangelsi fyrir að aka sviptur ökurétti undir áhrifum fíkniefna og vörslur slíkra efna. Var ævilöng ökuréttarsvipting áréttuð. Var það hegningarauki við refsingu samkvæmt dómi 15. júlí 2011 sem hljóðaði um fangelsi í fjóra mánuði fyrir ölvunarakstur og akstur undir áhrifum fíkniefna, sviptur ökurétti.

Ákærði var sviptur ökurétti ævilangt með dómi 9. júlí 2009. Síðan hefur hann þrívegis verið dæmdur til refsingar, samtals í 11 mánaða fangelsi að meðtöldum 39 daga eftirstöðvum reynslulausnar, fyrir að aka sviptur ökurétti, jafnan ölvaður eða undir áhrifum fíkniefna.

Ákærða var veitt reynslulausn í eitt ár þann 20. mars 2012 á 165 daga óafplánaðri refsingu. Ber að dæma þær eftirstöðvar með refsingu í þessu máli, sbr. 1. mgr. 65. gr. laga nr. 49/2005 og gæta reglna 77. gr. almennra hegningarlaga nr. 19/1940.

Refsing ákærða ákveðst fangelsi í 10 mánuði. Árétta ber að hann er sviptur ökurétti ævilangt. Fíkniefni verða gerð upptæk eins og krafist er.

Dæma ber ákærða til að greiða allan kostnað sakarinnar, sem samkvæmt yfirliti nemur 33.227 krónum.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í 10 mánuði.

Áréttað er að ákærði er sviptur ökurétti ævilangt.

Ákærði greiði 33.227 krónur í sakarkostnað.

Gerð eru upptæk 0,94 grömm af amfetamíni og 1,38 grömm af tóbaksblönduðu kannabisefni, með nr. 23.401 í efnaskrá lögreglu.